Það að uppfæra lög um skráningu raunverulegra eigenda íslenskra félaga myndi ekki duga til að koma Íslandi af gráum lista Financial Action Task Force ( FATF ) vegna óviðunandi ráðstafana landsins í peningaþvættisvörnum á næsta fundi samtakanna í febrúar á næsta ári . Það sé ekki raunsætt að ætla að það verði hægt . Þetta sagði Óli Björn Kárason , formaður efnahags - og viðskiptanefndar og þingmaður Sjálfstæðisflokks , á Alþingi í dag þegar hann mælti fyrir breytingu á lögum um skráningu raunverulegra eigenda sem flýtir því að allir lögaðilar sem stunda einhverskonar atvinnurekstur á Íslandi þurfa að upplýsa um , og skrá , hverjir raunverulegir eigendur þeirra séu . Í frumvarpi nefndarinnar , sem Óli Björn mælti fyrir , var lagt til að frestur til að upplýsa um raunverulegt eignarhald verði styttur frá 1. júní 2020 til 1. mars 2020 . Verði frumvarpið samþykkt munu félög því hafa nú um tvo og hálfan mánuð til að upplýsa yfirvöld um hverjir eigi þau í raun og veru . Hefur neikvæð áhrif Þorsteinn Víglundsson , þingmaður Viðreisnar sem situr í efnahags - og viðskiptanefnd , tók til máls í umræðum um málið og sagðist hafa ákveðnar áhyggjur af því að tíminn sem væri verið að gefa fyrirtækjum til að uppfæra eigendaupplýsingar sínar væri of skammur . Þorsteinn velti einnig fyrir sér hvort að það að færa frestinn til 1. mars myndi hafa einhver áhrif á veru Íslands á gráum lista FATF , en sá listi verður næst endurskoðaður á fundi samtakanna í febrúar næstkomandi , eða áður en að fresturinn sem gefin verður til að upplýsa um raunverulegt eignarhald verður liðinn . Auglýsing Hann benti einnig á að þrátt fyrir yfirlýsingar ráðamanna um annað þá væri vera Íslands á gráum lista FATF að hafa neikvæð áhrif á landið . Nýleg skýrsla dómsmálaráðherra um málið hafi enda dregið fram að þessi framvinda , að Ísland hafi verið sett á listann , væri meðal annars vegna þess að það væri skortur á trausti vegna seinagangs íslenskra stjórnvalda að gera úttekt á stöðu peningaþvættisvarna eftir úttekt FATF sem birt var árið 2006 , sérstaklega á meðan að fjármagnshöft voru við lýði en ekkert var gert til að laga brotalamir . Óli Björn sagði að sér fyndist að Ísland hefði gert nægilega mikið til að hafa átt að komast hjá því að lenda á gráa listanum , en tók undir með Þorsteini um að Ísland hefði verið sofandi á tímum fjármagnshafta . „ Það er auðvitað gagnrýnisvert , “ sagði Óli Björn . Þegar höft voru losuð hefði átt að huga betur að því að uppfæra lög og reglur um peningaþvætti . „ Við erum auðvitað að bíta úr nálinni með það núna , það er alveg ljóst . “ Óli Björn sagði hins vegar að það hefði verið unnið stórvirki hér á landi við að bregðast við þeim athugasemdum sem FATF setti fram í úttekt sinni snemma árs 2018 . Smári McCarthy , þingmaður Pírata og nefndarmaður í efnahags - og viðskiptanefnd , sagðist ósammála Óla Birni um að Ísland ætti ekki heima á listanum . Ísland uppfyllti einfaldlega ekki þau skilyrði sem þarf til að mati FATF . Hann lagði fram breytingartillögu um að færa frest íslenskra félaga til að upplýsa um hver ætti þau í raun og veru til 1. febrúar , svo að það væri komið til framkvæmda þegar næsti fundur FATF yrði haldinn . Smári minnti hins vegar einnig á að það að vera á gráum lista FATF væri ekki stóra málið , heldur að peningaþvætti væri risastórt vandamál á heimsvísu . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .